Բոլիվիայի տիեզերական գործակալություն

Բոլիվիայի տիեզերական գործակալությունը (ԲոՏԳ) (իսպ.՝ Agencia Boliviana Espacial, ABE) Բոլիվիայի ազգային տիեզերական գործակալությունն է։ Այն ստեղծվել է 2010 թվականին և պատասխանատու է կապի արբանյակների ծրագրերի և այլ տիեզերական նախագծերի մշակման ու իրականացման համար։ 2013 թվականի դեկտեմբերի 20-ին ԲոՏԳ-ն վերահսկեց երկրի առաջին արհեստական արբանյակի՝ Տուպակ Կատարի 1-ի արձակումը։ Արբանյակը սկսեց գործել հաջորդ տարի՝ հեռահաղորդակցության ծառայություններ տրամադրելով Բոլիվիայի գյուղական շրջաններին։ Պատմություն 2010 թվականի փետրվարի 10-ին Բոլիվիայի նախագահ Էվո Մորալեսը ստորագրեց հրամանագիր, որով ստեղծվեց Բոլիվիայի տիեզերական գործակալությունը՝ որպես պետական գործակալություն Հանրային աշխատանքների, ծառայությունների և բնակարանաշինության նախարարության իրավասության ներքո։ Գործակալությանը հանձնարարվեց խթանել և զարգացնել արբանյակային նախագծերը, ինչպես նաև իրականացնել դրանց կիրառումը կրթության, առողջապահության և եղանակի կանխատեսման ծրագրերում։ ԲոՏԳ-ն սկսեց համեստ սկզբնական բյուջեով՝ 1 միլիոն ԱՄՆ դոլար, իսկ Բոլիվիայի կառավարությունը նախատեսում էր լրացուցիչ ֆինանսավորում ներգրավել նվիրատվությունների և վարկերի միջոցով Չինաստանից և այլ երկրներից։ Տուպակ Կատարի 1 Գործակալությունը վերահսկեց Տուպակ Կատարի 1-ի՝ Բոլիվիայի առաջին արհեստական արբանյակի արձակումը 2013 թվականի դեկտեմբերի 20-ին։ կապի արբանյակը անվանվել է Տուպակ Կատարիի պատվին՝ 18-րդ դարի այմարա բնիկ առաջնորդի, որը ապստամբություն էր ղեկավարել Իսպանական կայսրության դեմ։ Արբանյակը կառուցվել է Չինաստանի ավիատիեզերական գիտության և տեխնոլոգիայի կորպորացիա ընկերության կողմից՝ 302 միլիոն ԱՄՆ դոլար արժեքով, որի 85%-ը տրամադրվել է Չինաստանի զարգացման բանկի վարկի միջոցով։ Այն ուղեծիր է արձակվել Չինաստանի Սիչանի արբանյակների արձակման կենտրոնից։ Տուպակ Կատարի 1-ը սկսել է գործել 2014 թվականի մարտին։ Նախագահ Մորալեսի խոսքով՝ արբանյակը պետք է նվազեցներ երկրում ինտերնետի, հեռուստատեսության և հեռախոսակապի ծառայությունների արժեքը։ Արբանյակը նաև բարելավեց հաղորդակցության հասանելիությունը երկրի գյուղական շրջաններում՝ ապահովելով հեռավար կրթության, ինչպես նաև հեռաբժշկության ծրագրեր։ Բոլիվիայի տիեզերական գործակալության տնօրեն Իվան Զամբրանան 2018 թվականին հաղորդել է, որ արբանյակի ծառայությունները շահագործման առաջին չորս տարիներին բերել են ավելի քան 80 միլիոն ԱՄՆ դոլարի եկամուտ։ Զամբրանայի խոսքով՝ այդ եկամուտը գերազանցել է գործակալության ակնկալիքները և թույլ կտա արբանյակի արժեքը ամբողջությամբ մարել տասնհինգ տարվա ընթացքում։ Ծանոթագրություններ Արտաքին հղումներ Պաշտոնական կայք